DET KVINNER VIL HA, DET MENN VIL HA

DEN NYE FORSKNINGEN OM NØKKELEN TIL LYKKE HOS BEGGE

JOHN M. GOTTMAN

JULIE SCHWARTZ GOTTMAN

DOUGLAS ABRAMS

RACHEL CARLTON ABRAMS

i samarbeid med Lara Love Hardin

Oversatt av Christian Heyerdahl, MNO

Originaltittel: The Man‘s Guide to Women

© 2016 John Gottman, PhD, Julie Schwartz Gottman, PhD,

Douglas Abrams, and Rachel Carlton Abrams, MD

All rights reserved.

Published in the United States by Harmony Books, an imprint of the Crown Publishing Group, a division of Random House LLC, a Penguin Random House Company, New York.

Translation © Pantagruel, 2017

Det må ikke kopieres fra denne bok i strid med åndsverkloven eller avtale om kopiering inngått med KOPINOR, interesseorgan for rettighetshavere til åndsverk. Kopiering i strid med lov eller avtale kan medføre erstatningsansvar og inndragning, og kan straffes med bøter eller fengsel. Alle henvendelser om rettigheter til denne bok stiles til:

Pantagruel forlag

Postboks 6839 St.Olavsplass

0129 Oslo

Tilrettelagt for ebok av eBokNorden as

ISBN 978-82-7900-861-3 (ePub)

ISBN 978-82-7900-815-6 (trykk)

Oversetter: Christian Heyerdahl

Omslagsdesign: Kine Røst, Grr Design

www.gottman.com

www.gottman.no

www.pantaforlag.no

INNHOLD

Innledning: Hemmeligheter fra Kjærlighetslaben

DEL 1: Hvordan forstå en kvinne

Kapittel 1: Hva er det kvinner egentlig vil ha?

Kapittel 2: Sin egen mening

DEL 2: Hvordan sjarmere en kvinne

Kapittel 3: Kroppsspråk

Kapittel 4: Førsteinntrykk

DEL 3: Hvordan date en kvinne

Kapittel 5: Ditt trekk

Kapittel 6: Er hun verdt å satse på?

DEL 4: Hvordan elske med en kvinne

Kapittel 7: Inntrykket betyr alt

Kapittel 8: Kroppen hennes er et eventyrland

Kapittel 9: Hvordan bli den beste hun har vært sammen med

DEL 5: Hvordan leve sammen med en kvinne

Kapittel 10: Lær å slåss som et kvinnfolk

Kapittel 11: Hvordan kan det ta så lang tid å kjøpe et par sko?

Kapittel 12: Bestevenner for alltid

DEL 6: Hvordan elske en kvinne livet ut

Kapittel 13: Er hun den rette?

Kapittel 14: Moder Natur

Kapittel 15: Holde sammen

TAKK

FOTNOTER

INNLEDNING

Hemmeligheter fra Kjærlighetslaben

DET GÅR STYGGE rykter om at menn ikke kjøper bøker.

Hvis du er mann og har kjøpt denne boken (eller lånt den), vil vi gjerne få lov til å gratulere deg! Du er en pioner. Du er mannen som knuser alle fordommer om menn. En fremtidig Helt, som vet hvordan han skal bli den mannen alle kvinner ønsker seg. Hvis det var kjæresten eller kona di som kjøpte boken og la den på nattbordet ditt, ingen fare. Du har ikke brukt dine surt opptjente kroner på den, men du vil likevel få masse igjen for tiden du bruker på den.

Hvis du er kvinne og leser denne boken, er det flott, det også. Vi kan tenke oss hva slags motiver du har. Kanskje du vil sjekke sannhetsgehalten før du gir den til mannen i ditt liv (eller muligens en bror, sønn, venn, nabo eller et kjæledyr av hannkjønn – beklager, vi kan ikke hjelpe dyret). Vi kan forsikre deg om at vi har gjort den faktasjekken selv også. To av forfatterne, som er høyt kvalifiserte praktiserende leger, har gitt boken en grundig teknisk gjennomgang.

Vi vil gjerne også tale på vegne av mannen i ditt liv og røpe en av hans små hemmeligheter: I den store og gåtefulle verden som heter Kvinnen, føler han seg bortkommen og forvirret, og som de fleste menn vil han ikke spørre om veien. Vi sier ikke dette fordi vi er kritiske eller illojale. Menn innrømmer dette selv, uten å blunke. Kvinner er mystiske vesener. (Har vi rett, menn?) Mannen din er desperat etter å forstå hvordan han kan elske deg, gjøre deg lykkelig og være sikker på at du begjærer og lengter etter ham (og bare ham) til evig tid. Han vil krangle mindre. Han vil leke mer. Han vil vite hvordan hjernen din fungerer, hva som får hjertet ditt til å slå fortere, og hvordan han kan være den mannen du trenger. Så bare pust ut. Les gjerne boken du også. Men så skal du gi den til mannen i ditt liv, eller legge den under fjernkontrollen, eller i bilen hans, eller stappe den ned i verktøykassen hans om nødvendig. Eller du kan oppmuntre ham til å gå til bokhandelen og kjøpe et eksemplar selv.

Menn, ja. Vi kjenner noen av deres hemmeligheter, og skal dele dem med deg. Denne boken er skrevet som en lettlest og lett tilgjengelig guide.

Dette er greia: Menn, dere har makten til å bygge opp eller bryte ned et forhold. Ja, faktisk. Forskning viser at det oftest er menns handlinger som skiller et fantastisk forhold fra et mislykket et. Med god margin. Det betyr ikke at kvinnene ikke hjelper til, men tallenes tale er klar: Det mannen gjør er nøkkelvariabelen som avgjør om forholdet blir bra eller dårlig. Og det er ironisk, siden de fleste bøker om parforhold er skrevet for kvinner. Det blir litt som å gjøre hjertekirurgi på feil person.

Kanskje du irriterer deg over at kvinner gjør som de gjør, og tenker som de gjør, og snakker som de gjør, og kanskje du til og med gir dem skylden for at du gjør så lite lykke hos dem – men det er altså det du gjør og måten du tenker på som spiller størst rolle. Verdens barkrakker er fylt opp av ensomme menn som sitter i ruinene av sine egne mislykte onelinere og lurer på hva som er galt med kvinner. Vi ønsker deg ikke en slik skjebne. Vi har ikke tenkt å fortelle deg hva som er galt med kvinner – vi skal forklare hva du kan ha misforstått en gang i fortiden. For å si det litt brutalt: For kvinner er du enten er en helt, eller så er du uaktuell. Og vi vet hva du helst vil være.

Vi presiserer: Dette er ikke en bruksanvisning for å få kvinner i seng. Sånne bøker finnes det mange av, og de fleste av dem er basert på en form for lett gjennomskuelig svindel. De fører ikke til noe varig eller givende forhold. Du kan utvilsomt ha nytte av denne boken om du ønsker å forføre og tilfredsstille kvinner, men vårt mål er at du lykkes med et forhold som varer livet ut. Alle forskningsstudier viser at menn i sunne, lykkelige forhold tjener mer, har mer sex (ja, tro det eller ei, gifte menn har vanligvis mer og bedre sex enn single), lever lenger, har færre kroniske sykdommer og mindre kognitiv svikt – tap av tenkeevne – når de blir eldre. Så du kan gjerne hoppe rett til kapitlene om hvordan du skal sjekke opp en kvinne og elske med henne. Men hvis du vil beholde henne, og ikke tilbringe alderdommen alene, bør du også lese kapitlene om en kvinnes sinn og hjerte, og kapittelet om hvordan du kan elske henne livet ut.

Det hadde vært greit om man bare trengte å trykke på et par knapper for å vinne et hvilket som helst kvinnehjerte, men sånn er det ikke. Kvinner er sammensatte. Alle kvinner er forskjellige, og det er derfor kvinner er så spennende. Denne boken hjelper deg å forstå hvordan du kan unngå all krangelen og forvirringen som ofte oppstår i et forhold. Vi vet hva som betyr noe for kvinner, og hva kvinner ønsker seg av en mann. Les denne guiden, så lover vi at du klarer å få på plass et bedre forhold for deg og henne.

Og hvordan kan vi vite det?

John Gottman er fyren som kan forutse med 94 prosent sannsynlighet om et par kommer til å bli skilt eller ikke. Han får det meste av sin kunnskap fra laboratorieforsøk.

John er forsker, og kona hans, Julie Schwartz Gottman, er klinisk psykolog. Hun har jobbet side om side med John for å styrke parforhold verden over. Medforfatterne Doug og Rachel står bak flere internasjonale bestselgere om nære forhold og lidenskap. Rachel er lege med egen praksis og hjelper både menn og kvinner med å bli friske i hjerte og kropp.

I tillegg til å være verdens ledende ekteskapsforsker har John også utmerket seg ved å være i mange katastrofale forhold før han møtte Julie. Vi vil gjerne si dette helt klart: Hans historie med kvinner er stort sett en slagmark strødd med likene av døde forhold. Heller ikke Doug ble født som noen Don Juan, selv om han faktisk skrev en bok om denne berømte forføreren, en bok som har vært oversatt og lest verden over.

Men hvis hverken John eller Doug er født med noen spesiell hemmelig kunnskap om kvinner, hvordan har de klart å være gift med slike strålende kvinner i henholdsvis 30 og 29 år?

Vi kan ikke si det tydelig nok: De er ikke kjærlighetsguruer, noen av dem. Det eneste de vet om kvinner har de måttet lære seg i livets harde skole, og i Johns tilfelle, gjennom 40 års studier av ektepar i den virkelige verden.

Rådene i denne boken baserer seg på studier i det virkelig liv og av virkelige forhold – noen dårlige, noen bra nok, noen fantastiske. Mye av denne informasjonen er ny for den kliniske verden. Tidligere hadde klinikere som skrev om forhold bare sett ulykkelige par, så de måtte stole på sine egne forestillinger om hvordan et lykkelig forhold så ut. De visste ikke hvordan menn i virkelig flotte, lykkelige ekteskap behandlet konene sine. Det gjør vi.

De hadde ikke Kjærlighetslaben.

Det har vi.

Inne i laben

I et lite laboratorium i en leilighet på University of Washington, som mediene har kalt «Kjærlighetslaben», har John (og senere Julie) brukt mange slags metoder for å studere par. John gjorde for eksempel videoopptak når de møttes etter åtte timers arbeidsdag og snakket om dagen sin, han så dem krangle, han så dem koseprate, og han så dem tilbringe flere dager sammen i den lille leiligheten. Mens de diskuterte dagens begivenheter eller kom inn på konflikter, målte han puls, åndedrett, svetteutsondring og hvordan de vred seg i stolen de satt i. Alt var synkronisert etter tiden på videoopptaket. Han ba dem se på videoen og fortelle hva de følte, og noen ganger ba han dem om å se filmen om igjen. Da spurte han hva de trodde partneren følte.

Han noterte ned ansiktsuttrykk, stemmeleie, ord, fakter, positive følelser (som interesse, kjærlighet, humor og forståelse) og negative følelser (som skuffelse, sårethet, sinne og sorg) fra det ene hundredels sekundet til det neste. Han merket seg også kritikk, forakt, forsvar, forhalingsforsøk og mange andre samhandlinger.

Så intervjuet han hvert par om hva slags historie og livssyn som lå bak forholdet deres. Han intervjuet begge partnerne i forholdet om hva slags opplevelser de personlig hadde med sinne, sorg og frykt.

Etter den første registreringen ventet han mellom 1 og 3 år før han snakket med dem igjen. Så en gang til, og enda en. Han og Julie har nå fulgt noen av parene så lenge som 20 år, gjennom alle stadier i livet, som nygifte, som foreldre, som gamle.

De har sett lykkelige par i alle typer forhold, og de har sett ulykkelige par slå opp eller fortsette sine ulykkelige liv sammen. Noen av disse parene ønsket seg veldig tette, intime forhold. Andre ville ha mer uavhengighet og tid hver for seg. Noen par kranglet mye, og noen unngikk konflikter fullstendig.

Gjennom 40 år har de studert mer enn 3000 par, og disse parene fra det virkelige liv lærte dem alt de vet om menn og kvinner i forhold, og hva kvinner faktisk ønsker seg av disse forholdene. Kort sagt, hemmelighetene fra Kjærlighetslaben er slikt som alle menn bør vite, og de kan gjøre deg til den helten en kvinne ønsker seg. Veien dit er ikke så lang som du kanskje tror.

Så nå er det på tide at mannfolk bretter opp skjorteermene og forstår hva kvinner ønsker seg og trenger fra dem, hvordan de best kan gi dem det, og hva som kreves for å være i et lykkelig, kjærlighetsfylt forhold til en kvinne livet ut. I denne boken skal vi vise deg hemmeligheten bak tiltrekning og dating. Vi viser deg hvordan dere blir et par og hvordan man skal leve fra dag til dag med en kvinne. Vi kartlegger kroppen hennes og lærer deg kroppsspråket hennes. Og vi kan vel ikke begynne på noen bedre måte, enn å si rett ut hva det er kvinner først og fremst ønsker seg av en mann.

Hvordan forstå en kvinne